81 दिन से तीनों फरार, 8 राज्यों में छापेमारी; अब विदेश भागने की आशंका
Umesh Pal Murder Case: Prayagraj Police Issued Lookout Notice Against Shaista Parveen and Guddu Muslim उमेश पाल हत्याकांड में वांटेड अतीक की पत्नी शाइस्ता परवीन, बमबाज गुड्डू मुस्लिम और शूटर साबिर के खिलाफ लुकआउट नोटिस जारी किया गया है।
उमेश पाल हत्याकांड में वांटेड अतीक की पत्नी शाइस्ता परवीन, बमबाज गुड्डू मुस्लिम और शूटर साबिर के खिलाफ लुकआउट नोटिस जारी किया गया है। ये तीनों उमेश पाल की हत्या के बाद से यानी 81 दिन से फरार हैं। UP पुलिस, STF की टीम इन तीनों की तलाश में महाराष्ट्र, ओडिशा, बिहार, राजस्थान समेत 8 राज्यों में अब तक छापेमारी कर चुकी है।
शाइस्ता पर 50 हजार और गुड्डू मुस्लिम और साबिर पर 5-5 लाख का इनाम है। शाइस्ता पर हत्या की साजिश रचने और गुड्डू मुस्लिम और साबिर पर हत्या करने का आरोप है। गुड्डू मुस्लिम और साबिर हत्याकांड से जुड़े CCTV में भी नजर आए थे।
प्रयागराज पुलिस कमिश्नर रमित शर्मा ने बताया शाइस्ता और दोनों शूटर्स के खिलाफ लुकआउट नोटिस जारी किया गया है। आशंका है कि ये विदेश भाग सकते हैं। दूसरे देशों की जांच एजेंसियों की मदद से भी इनकी तलाश का प्रयास किया जाएगा।
पुलिस सूत्रों ने बताया कि खुफिया एजेंसी की रिपोर्ट मिलने के बाद लुकआउट नोटिस जारी की गई है। इन तीनों के श्रीलंका, नेपाल, बांग्लादेश, अफगानिस्तान, भूटान जैसे देश भागने की आशंका है। नोटिस जारी होने के बाद देश के सभी एयरपोर्ट पर निगरानी बढ़ा दी है। फिलहाल, यह विदेश भाग गए हैं या भागने की कोशिश में हैं? इसको लेकर कोई इनपुट पुलिस के पास नहीं है।
21 पुलिसवालों और 6 पत्रकारों से होगी पूछताछ
अतीक अहमद और उसके भाई अशरफ की 15 अप्रैल को कॉल्विन अस्पताल में हत्या कर दी गई थी। इस घटना की जांच के लिए गठित विशेष जांच दल ( SIT) के बाद न्यायिक आयोग ने 21 पुलिसकर्मियों और 6 पत्रकारों को नोटिस दिया है।
ये वो पुलिसकर्मी हैं जिनको अतीक और अशरफ की सुरक्षा में लगाया गया था। पुलिस के साथ-साथ पत्रकारों को भी न्यायिक आयोग ने नोटिस जारी किया है। घटना के समय वहां मौजूद रहे पत्रकारों को भी शपथ पत्र के साथ अपना बयान दर्ज कराने के लिए कहा गया है। इसके बाद सभी के लिखित बयान दर्ज होंगे। इस मामले में आयोग और SIT ने पहले भी पुलिसकर्मियों के बयान दर्ज किए थे।
अब तक 4 का एनकाउंटर, 4 फरार
24 फरवरी को हुए उमेश पाल हत्याकांड में STF अब तक अतीक के बेटे असद समेत 4 का एनकाउंटर कर चुकी है। जबकि शाइस्ता, गुड्डू मुस्लिम, साबिर, अरमान फरार हैं। फिलहाल, 3 वांटेड के खिलाफ ही लुकआउट नोटिस जारी किया है।
इन 3 के खिलाफ लुकआउट नोटिस...
उमेशपाल हत्याकांड से जुड़े इन 4 आरोपियों का हो चुका एनकाउंटर
अपराधी का नाम: अरबाज
काम: अतीक का ड्राइवर
मौत: 27 फरवरी 2023
UP पुलिस ने 27 फरवरी को माफिया अतीक अहमद के करीबी अरबाज को एनकाउंटर में ढेर कर दिया। उमेश पाल की हत्या में शूटरों ने जिस क्रेटा कार का इस्तेमाल किया गया था, उसे अरबाज ही चला रहा था। अतीक जब पॉलिटिक्स में सक्रिय था तब से अरबाज उसकी गाड़ी चलाता था। उमेश की हत्या में जिस क्रेटा कार का इस्तेमाल किया गया, वह भी अरबाज के घर के बाहर मिली थी।
अपराधी का नाम: विजय चौधरी उर्फ उस्मान
काम: अतीक का शूटर
मौत: 6 मार्च 2023
प्रयागराज के लालापुर का रहने वाला विजय चौधरी उर्फ उस्मान एक शार्प शूटर था। उस्मान ने ही उमेश पर सबसे पहले फायरिंग की थी। UP पुलिस ने 6 मार्च को प्रयागराज के कौंधियारा में उसे एनकाउंटर में मार गिराया। विजय चौधरी का नाम उमेश हत्याकांड में दर्ज की गई शुरुआती FIR में नहीं था।
अपराधी का नाम: असद और गुलाम मोहम्मद
काम: उमेश पाल हत्याकांड में शामिल मुख्य आरोपी
मौत: 13 अप्रैल 2023
अतीक के बेटे असद और गुलाम का भी UP STF ने झांसी में एनकाउंटर कर दिया। दोनों पर उमेश पाल पर फायरिंग का आरोप था। प्रयागराज शूटआउट में जो CCTV फुटेज सामने आया था, उसमें भी दोनों फायरिंग करते नजर आए थे। दोनों पर 50-50 हजार का इनाम घोषित था।
अब आखिरी में पढ़िए...क्या होता है लुक आउट नोटिस?
लुक आउट सर्कुलर यानी LOC को लुक आउट नोटिस के नाम से भी जाना जाता है। लुक आउट सर्कुलर किसी भी व्यक्ति को विदेश यात्रा करने से रोकता है। इस नोटिस के जारी होने के बाद आरोपी के देश छोड़कर जाने पर पाबंदी लग जाती है।
लुक आउट नोटिस का इस्तेमाल इंटरनेशनल बॉर्डर जैसे- एयरपोर्ट, समुद्री क्षेत्र और बंदरगाहों पर इमिग्रेशन जांच के लिए किया जाता है। इसके जारी होने का मतलब है कि इमिग्रेशन अफसर ऐसे व्यक्ति को एयरपोर्ट पर ही रोक सकते हैं। या उन्हें हिरासत में ले सकते हैं।
ये भी पढ़ेंः
अतीक के आखिरी शब्द...नहीं ले गए तो नहीं गए, तभी कनपटी पर गोली लगी
बेटे असद के एनकाउंटर के दो दिन बाद शनिवार देर रात को माफिया अतीक अहमद और उसके भाई अशरफ की हत्या कर दी गई। अतीक-अशरफ को मेडिकल जांच के लिए कॉल्विन अस्पताल ले जाया रहा था। पत्रकार साथ-साथ चलते हुए दोनों से सवाल कर रहे थे। जब अतीक से पूछा गया कि बेटे असद के अंतिम संस्कार आपको नहीं ले जाया गया। आपका क्या कहना है? इस पर अतीक ने कहा, 'नहीं ले गए तो नहीं गए।'​​​​​​​ पढ़ें पूरी खबर